ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3794/98

υποβολή: Gerhard Hager (NI) προς την Επιτροπή

(11 Δεκεμβρίου 1998)

Θέμα: Καταπολέμηση της παράνομης μεταφοράς αλλοδαπών; διεύρυνση προς ανατολάς

Η καταπολέμηση της παράνομης μεταφοράς αλλοδαπών θεωρείται βασικός στόχος της Ένωσης κυρίως εν όψει της επικείμενης διεύρυνσης. Ωστόσο, σύμφωνα με πληροφορίες, σε ορισμένες υποψήφιες χώρες η παράνομη μεταφορά αλλοδαπών δεν θεωρείται καν αξιόποινη πράξη.

1. Μπορεί η Επιτροπή να επιβεβαιώσει αυτό το γεγονός βάσει των πληροφοριών που διαθέτει;

2. Για ποιές υποψήφιες χώρες πρόκειται;

3. Στο πλαίσιο της προενταξιακής συνεργασίας καταβάλλονται προσπάθειες για να διορθωθεί αυτή η κατάσταση;

4. Εάν ναι, πόσο έχουν προχωρήσει οι προπαρασκευαστικές ενέργειες και ποιά συγκεκριμένα μέτρα έχουν ληφθεί μέχρι σήμερα;

Απάντηση της κ. Gradin εξ ονόματος της Επιτροπής

(3 Μαρτίου 1999)

1.-2. Η Επιτροπή έχει στοιχεία που βεβαιώνουν ότι η λαθραία μεταφορά αλλοδαπών από και προς τις υποψήφιες προς προσχώρηση χώρες, θεωρείται αξιόποινη πράξη. Το είδος των ποινών ποικίλει από χώρα σε χώρα.

>ΘΕΣΗ ΠΙΝΑΚΑ>

3.-4. Το αξιότιμο μέλος του Κοινοβουλίου θα γνωρίζει το γεγονός ότι ο έλεγχος του κοινοτικού κεκτημένου δεν έχει ακόμα ολοκληρωθεί. Ο τομέας της δικαιοσύνης και των εσωτερικών υποθέσεων αποτελούν μέρος του αντικειμένου του ελέγχου που θα ολοκληρωθεί κατά τα μέσα του 1999. Στο πλαίσιο αυτής της διαδικασίας, η Επιτροπή αποδίδει ιδιαίτερη σημασία στο θέμα της λαθραίας μεταφοράς αλλοδαπών, από και προς την Κοινότητα.

Επιπλέον, το Συμβούλιο ενέκρινε στις 29 Ιουνίου 1998, κοινή δράση με βάση το άρθρο Κ.3 της συνθήκης της Ευρωπαϊκής Ένωσης(1) με το οποίο θεσπίζεται μηχανισμός συλλογικής υιοθέτησης, της θέσης σε ισχύ και της ουσιαστικής εφαρμογής του κεκτημένου της Ευρωπαϊκής Ένωσης στον τομέα της δικαιοσύνης και των εσωτερικών υποθέσεων. Η ομάδα εμπειρογνωμόνων που συστάθηκε με αυτή την κοινή δράση, εξετάζει διαδοχικά τις υπό προσχώρηση χώρες.

(1) ΕΕ L 191 της 7.7.1998.
ΓΡΑΠΤΗ ΕΡΩΤΗΣΗ E-3514/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Παγκοσμιοποίηση και η κοινωνία των πληροφοριών

Σε σχέση με την "ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: παγκοσμιοποίηση και η κοινωνία των πληροφοριών - η ανάγκη για ενισχυμένο διεθνή συντονισμό" (COM(98)50 τελ.), πρέπει να αναφερθεί ότι το νομικό πλαίσιο που καθορίζει το σύνολο της ηλεκτρονικής επικοινωνίας είναι πιο ευρύ και αφορά πληθώρα ζητημάτων: εφαρμογή του ΦΠΑ, συγκρούσεις νομικής και δικαστικής αρμοδιότητας, εργατικό δίκαιο, δικαιώματα δημιουργού, προστασία δεδομένων και σημάτων, δικαιώματα καταναλωτών, ισχύς συμβάσεων, προστασία από την απάτη και την εγκληματικότητα, πρόβλημα των περιεχομένων των μηνυμάτων ιδιαίτερα σε σχέση με την προστασία των ανηλίκων, κλπ.

Η ευκαιρία ενός ευρωπαϊκού κανονισμού οφείλεται στο γεγονός ότι 90 % των εμπορικών ανταλλαγών πραγματοποιούνται στο εσωτερικό της Κοινότητας.

Μέσα στο πλαίσιο αυτό θα μπορούσε η Ευρωπαϊκή Επιτροπή να ενεργήσει με τρόπο ώστε το νομικό πλαίσιο να συγκροτηθεί με πραγματικό ρεαλιστικό πνεύμα νοουμένου ότι όσο περισσότερο είναι αυτό λεπτομερειακό τόσο μικρότερη θα είναι η δυνατότητα να αναγνωρισθεί στο εξωτερικό και, με άλλη διατύπωση, οι ρυθμίσεις θα χρειαστεί να περιοριστούν στον καθορισμό βασικών αρχών επιδεχομένων γενική αναγνώριση;
ΓΡΑΠΤΗ ΕΡΩΤΗΣΗ E-3418/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Ατμόσφαιρα και περιβάλλον

Όσον αφορά την "πρόταση οδηγίας του Συμβουλίου σχετικά με τις οριακές τιμές διοξειδίου του θείου, οξειδίων του αζώτου και σωματιδίων του μολύβδου για την ποιότητα της ατμόσφαιρας" (έγγρ. COM(97)500 τελ. - 97/0266 SYN)(1), ζητείται από την Ευρωπαϊκή Επιτροπή να επαληθεύσει, όσον αφορά τις οριακές τιμές του διοξειδίου του θείου, εάν οι τιμές αυτές είναι επαρκώς αυστηρές, τόσο για την προστασία της δημόσιας υγείας όσο και για την πρόληψη υλικών ζημιών. Επ' αυτού θα μπορούσε επίσης να εξετασθεί το ενδεχόμενο καθορισμού μιας οριακής τιμής για την πρόληψη υλικών ζημιών.

Απάντηση της κας Bjerregaard εξ ονόματος της Επιτροπής

(25 Ιανουαρίου 1999)

Οι προτεινόμενες οριακές τιμές για το διοξείδιο του θείου στην πρόταση για οδηγία του Συμβουλίου σχετικά με τις οριακές τιμές διοξειδίου του θείου, διοξειδίου του αζώτου και οξειδίων του αζώτου, σωματιδίων και μολύβδου, στον αέρα του περιβάλλοντος(2) στηρίζονται στις νέες κατευθυντήριες γραμμές για την ποιότητα του αέρα που θέσπισε ο Παγκόσμιος Οργανισμός Υγείας τον Οκτώβριο του 1996. Αναμένεται ότι θα εξασφαλίσουν υψηλά επίπεδα προστασίας της ανθρώπινης υγείας και του φυσικού περιβάλλοντος. Θα περιορίσουν επίσης την φθορά των υλικών. Η Επιτροπή είναι της γνώμης ότι δεν είναι επί του παρόντος δυνατόν να αναπτυχθούν και εφαρμοστούν ξεχωριστές οριακές τιμές, ειδικά για την προστασία των υλικών. Η Επιτροπή εξακολουθεί, ωστόσο, να στηρίζει την έρευνα για τις επιδράσεις του διοξειδίου του θείου και άλλων ρύπων στην υγεία του ανθρώπου, στο φυσικό περιβάλλον και στην πολιτιστική κληρονομιά της Ευρώπης. Θα λάβει υπόψη της τα πλέον πρόσφατα επιστημονικά δεδομένα για τις επιδράσεις σε όλους αυτούς τους τομείς, όταν υποβάλει έκθεση για την εφαρμογή της πρότασης, την 31η Δεκεμβρίου 2003, το αργότερο.

(1) ΕΕ C 9 της 14.1.1998, σελ. 6.

(2) ΕΕ C 360 της 23.11.1998.
ΓΡΑΠΤΗ ΕΡΩΤΗΣΗ E-4007/98

υποβολή: Frank Vanhecke (NI) προς την Επιτροπή

(5 Ιανουαρίου 1999)

Θέμα: Διαφυγόντες τελωνειακοί δασμοί στο λιμένα της Αμβέρσας

Η έλλειψη προσωπικού στην τελωνειακή υπηρεσία του λιμένος της Αμβέρσας φθάνει τα 400 άτομα μολονότι προβλέπεται ότι πρέπει να είναι επανδρωμένη με 1600 υπαλλήλους. Το γεγονός αυτό έχει ως αποτέλεσμα τη διαφυγή πολυάριθμων φόρων, κυρίως ευρωπαϊκών εισαγωγικών δασμών. Η κατάσταση αυτή διαιωνίζεται εδώ και αρκετά χρόνια.

Είναι η ευρωπαϊκή Επιτροπή ενήμερη για την κατάσταση αυτή;

Υπάρχει εκτίμηση του ύψους του ποσού των διαφυγόντων τελωνειακών δασμών;

Απάντηση του κ. Monti εξ ονόματος της Επιτροπής

(11 Μαρτίου 1999)

Οι δασμοί, που αποτελούν ίδιους πόρους που διατίθενται στον προϋπολογισμό των Κοινοτήτων, εισπράττονται από τα κράτη μέλη σύμφωνα με τις εθνικές νομοθετικές, κανονιστικές και διοικητικές διατάξεις, προσαρμοσμένες, κατά περίπτωση, στις απαιτήσεις των κοινοτικών νομοθεσιών. Για το σκοπό αυτό, τα κράτη μέλη παρακρατούν, υπό μορφή εισπρακτικών τελών, το 10 % των ποσών που καταβάλλονται ως δασμοί.

Επαφίεται, λοιπόν, στην αρμοδιότητα κάθε κράτους μέλους να οργανώσει τις δικές της τελωνειακές υπηρεσίες και να προβλέψει έναν επαρκή αριθμό για τη στελέχωσή τους που θα διαχειρίζεται αποτελεσματικά τους ίδιους πόρους. Επίσης, τα κράτη μέλη πρέπει να προχωρούν σε ελέγχους και έρευνες πάνω στη λειτουργία του συστήματος είσπραξης στο έδαφός τους. Από την πλευρά της, η Επιτροπή, ως εντολέας εσόδων, ασκεί ελέγχους καθώς και επιτόπιες έρευνες που συμπληρώνουν αυτές, τις οποίες πραγματοποιούν τα κράτη μέλη.

Η Επιτροπή δεν διαθέτει πληροφορίες που της επιτρέπουν να συμπεράνει ότι υπήρξε πρόβλημα στην είσπραξη των ιδίων πόρων λόγω έλλειψης προσωπικού στην τελωνειακή υπηρεσία του λιμένα της Αμβέρσας. Ωστόσο, αν το Αξιότιμο Μέλος του Κοινοβουλίου διαθέτει στοιχεία που μπορούν να στηρίξουν τις υποψίες για στο θέμα, καλείται να τα κοινοποιήσει στην Επιτροπή, η οποία θα προβεί στις απαραίτητες έρευνες.
ΓΡΑΠΤΗ ΕΡΩΤΗΣΗ E-3417/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Σπάνιες ασθένειες

Άρχισε επιτέλους σε ευρωπαϊκό επίπεδο ένας διάλογος για τις σπάνιες ασθένειες και τα ορφανά φάρμακα.Λίγοι γνωρίζουν ότι οι σπάνιες ασθένειες είναι σε τελευταία ανάλυση πολύ γνωστές, με χαμηλή όμως νοσηρότητα στον πληθυσμό (π.χ. ρευματική αθρίτιδα, lupus eritematosus, κ.λ.π.).

Δεν θεωρεί η Επιτροπή σκόπιμη τη διεξαγωγή συγκριτικής έρευνας στα διάφορα κράτη μέλη και αφού φωτογραφηθεί η κατάσταση, την έναρξη μιας σειράς κοινών πρωτοβουλιών για να αντιμετωπιστεί το επιστημονικό και κοινωνικό αυτό ζήτημα στο σύνολό του;

Η απάντηση του κ. Flynn εξ ονόματος της Επιτροπής

(11 Φεβρουαρίου 1999)

Η ανακοίνωση και η πρόταση της Ευρωπαϊκής Επιτροπής για το πρόγραμμα δράσης περί δημόσιας υγείας 1999-2003 σχετικά με τις σπάνιες ασθένειες(1) είχε σκοπό την παροχή γνώσεων σχετικά με τις σπάνιες ασθένειες κυρίως στους ασθενείς, τους εργαζομένους στον τομέα της υγείας και τους ερευνητές; να καθιερώσει, να ενθαρρύνει και να ενδυναμώσει εθελοντικές οργανώσεις που συμμετέχουν στην άμεση ή έμμεση υποστήριξη των ατόμων που έχουν προσβληθεί από σπάνιες ασθένειες και να εξασφαλίσει την αποτελεσματική αντιμετώπιση του προβλήματος της ομαδοποίησης, που έχει πρωταρχική σημασία για τις σπάνιες ασθένειες.

Η πρόταση βρίσκεται ακόμα στο στάδιο της διαδικασίας συναπόφασης (συνδιαλλαγή). Με την προϋπόθεση ότι η πρόταση θα εγκριθεί από το Συμβούλιο και το Ευρωπαϊκό Κοινοβούλιο, η Ευρωπαϊκή Επιτροπή θα είναι σε θέση να αρχίσει την εφαρμογή του προγράμματος το 1999, όπως προβλέπεται στην πρότασή της.

Η Ευρωπαϊκή Επιτροπή δεν κατόρθωσε να εκπονήσει το 1998 μια συγκριτική μελέτη της κατάστασης στα κράτη μέλη όσον αφορά τις σπάνιες ασθένειες επειδή η εκτέλεση του κονδυλίου B3-4304 (υγεία και ευεξία) είχε ανασταλεί από τις αρμόδιες επί του προϋπολογισμού αρχές, όσον αφορά τις προπαρασκευαστικές ενέργειες για τις σπάνιες ασθένειες.

(1) COM(97)225 τελικό.
ΓΡΑΠΤΗ ΕΡΩΤΗΣΗ E-3516/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Υγειονομικός έλεγχος/συναλλαγές βοοειδών και χοιροειδών

Σε σχέση με την "πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 64/432/ΕΟΚ περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών" (COM(98)0081 τελ. - 98(0052(1)COD), πρέπει να αναφερθεί ότι κατά την υποστήριξη του σχεδίου της Επιτροπής που αποσκοπεί στην ενεργοποίηση του προβλεπόμενου συστήματος πληροφορικοποίησης, επισημαίνεται το γεγονός ότι η υπάρχουσα βάση δεδομένων δεν είναι ακόμη λειτουργική.

Τέτοιες ελλείψεις δεν συμβάλλουν φυσικά στην ανάκτηση της αξιοπιστίας των υπευθύνων και της εμπιστοσύνης εκ μέρους των καταναλωτών.

Μέσα στο πλαίσιο αυτό, θα μπορούσε η Ευρωπαϊκή Επιτροπή να υποβάλει έκθεση για το στάδιο εξέλιξης που βρίσκεται το ζήτημα σε όλο τον κοινοτικό χώρο;

Απάντηση του κ. Fischler εξ ονόματος της Επιτροπής

(28 Ιανουαρίου 1999)

Το άρθρο 5 του κανονισμού (ΕΚ) 820/97 του Συμβουλίου της 21ης Απριλίου 1997, το οποίο θεσπίζει σύστημα αναγνώρισης και καταγραφής των βοοειδών και αναφέρεται στη σήμανση του βοείου κρέατος και των προϊόντων με βάση το βόειο κρέας(2), προβλέπει ότι "οι μηχανογραφημένες βάσεις δεδομένων θα είναι απολύτως λειτουργικές το αργότερο στις 31 Δεκεμβρίου 1999 και θα περιέχουν, από την ημερομηνία αυτή, όλα τα απαιτούμενα δεδομένα σύμφωνα με την οδηγία 64/432/ΕΟΚ". Προς το παρόν, οι αρχές των κρατών μελών εξοπλίζονται με τα αναγκαία μέσα προκειμένου να ανταποκριθούν στην υποχρέωση αυτή. Η κατάσταση παρουσιάζει, ως εκ τούτου, για την ώρα, αντιφάσεις από το ένα κράτος μέλος στο άλλο. Η Επιτροπή συμμερίζεται την ανησυχία την οποία εξέφρασε το Αξιότιμο Μέλος του Κοινοβουλίου λόγω των δυσκολιών που συνάντησαν ορισμένα κράτη μέλη, Έχει υπόψη της να επιστήσει εκ νέου την προσοχή των κρατών μελών στη σημασία της τήρησης της προβλεπομένης ημερομηνίας.

Δεδομένου ότι εναπόκειται στην Επιτροπή, δυνάμει του άρθρου 6, παράγραφος 3, πρώτη περίπτωση, του κανονισμού (ΕΚ) 820/97, να κρίνει τον πλήρως λειτουργικό χαρακτήρα κάθε μηχανογραφημένης βάσης δεδομένων, υπέβαλε στο Συμβούλιο και το Κοινοβούλιο την πρόταση που αναφέρει το Αξιότιμο Μέλος του Κοινοβουλίου. Οι υπηρεσίες του Συμβουλίου δεν είχαν ακόμη περατώσει τις σχετικές εργασίες. Άλλωστε, στάλθηκε σε όλα τα κράτη μέλη ένα ερωτηματολόγιο για τον σκοπό αυτό. Μετά τις πρώτες απαντήσεις που ελήφθησαν, οι πρώτες αποφάσεις της Επιτροπής οι οποίες αποσκοπούν στην αναγνώριση των μηχανογραφημένων βάσεων δεδομένων θα πρέπει να ληφθούν, στη διάρκεια του πρώτου εξαμήνου του 1999.

(1) ΕΕ C 100 της 2.4.1998, σελ. 23.

(2) ΕΕ L 117 της 7.5.1997.
ΓΡΑΠΤΗ ΕΡΩΤΗΣΗ E-3700/98

υποβολή: Gerhard Hager (NI) προς την Επιτροπή

(7 Δεκεμβρίου 1998)

Θέμα: Μελέτες σχετικά με μεταβατικές περιόδους

Στο πλαίσιο των προπαρασκευαστικών εργασιών για την Σύνοδο Κορυφής του Pörtschach ο Αυστριακός Καγκελάριος αναφέρθηκε σε μία μελέτη που είχε ανατεθεί σε ερευνητικά ιδρύματα, σε συμφωνία με τους αρχηγούς κυβερνήσεων των υποψηφίων χωρών, σχετικά με τα δεδομένα που απαιτούνται για τον υπολογισμό των μεταβατικών περιόδων.

1. Γνωρίζει η Επιτροπή αυτό το γεγονός;

2. Διαθέτει η Επιτροπή πληροφορίες σχετικά με το εάν και σε ποιά ιδρύματα έχουν ανατεθεί αυτές οι μελέτες;

3. Προκηρύχθηκαν ή θα προκηρυχθούν διαγωνισμοί σε επίπεδο Ένωσης για την διεξαγωγή αυτών των μελετών ή πρόκειται για μία καθαρά αυστριακή πρωτοβουλία;

4. Συμμετέχει η Επιτροπή σε αυτές τις μελέτες με το υλικό, καθώς και με τις εμπειρίες και τα στοιχεία που διαθέτει από την διεύρυνση της Κοινότητας προς το Νότο;

Απάντηση του κ. Van den Broek εξ ονόματος της Επιτροπής

(26 Ιανουαρίου 1999)

Η Επιτροπή δεν γνωρίζει τη συγκεκριμένη μελέτη που αναφέρει το Αξιότιμο Μέλος του Κοινοβουλίου. Πολλές μελέτες εκπονούνται για θέματα σχετικά με τις διαπραγματεύσεις για την προσχώρηση. Οι μεταβατικές περίοδοι θα αποφασισθούν στο πλαίσιο των διαπραγματεύσεων για προσχώρηση.
ΓΡΑΠΤΗ ΕΡΩΤΗΣΗ E-3436/98

υποβολή: Roberta Angelilli (NI) προς την Επιτροπή

(24 Νοεμβρίου 1998)

Θέμα: Καθυστερήσεις της εφαρμογής του Urban στη Ρώμη

Σε σχέση με την προηγούμενη ερώτηση "Διαχείριση της κοινοτικής πρωτοβουλίας Urban στη Ρώμη" (Ε-2221/97)(1), ερωτάται η Επιτροπή εάν οι καθυστερήσεις που επισημάνθηκαν και διαπιστώθηκαν από την Επιτροπή όσον αφορά την εφαρμογή του Urban στη Ρώμη μπόρεσαν να καλυφθούν πραγματικά ή, σε αντίθετη περίπτωση, ποιές πρωτοβουλίες σκοπεύει να αναλάβει προκειμένου να εξασφαλίσει την τήρηση του προβλεφθέντος χρονοδιαγράμματος, λαμβάνοντας επίσης υπόψη ότι η ενδιαφερόμενη περιφέρεια εξακολουθεί να είναι δυσαρεστημένη από την πενιχρή συμμετοχή της στο εν λόγω πρόγραμμα.

Απάντηση της κας Wulf-Mathies εξ ονόματος της Επιτροπής

(25 Ιανουαρίου 1999)

Βάσει των διαθέσιμων στοιχείων, μπορούμε να διαπιστώσουμε ότι η εφαρμογή του υποπρογράμματος 3 του προγράμματος κοινοτικής πρωτοβουλίας URBAN σχετικά με την πόλη της Ρώμης σημειώνει κάποια πρόοδο σε σχέση με την κατάσταση που επικρατούσε το 1997. Ωστόσο, παρά την επιτευχθείσα πρόοδο, το επίπεδο των αναλήψεων υποχρεώσεων και των πληρωμών παραμένει ακόμη πολύ υψηλό σε σχέση με το μέσο όρο του ΠΚΠ URBAN - Ιταλίας και δεν επιτρέπει ακόμη να καλυφθούν οι καθυστερήσεις που συσσωρεύτηκαν κατά το στάδιο της εκκίνησης.

Για να εξασφαλιστεί η πλήρης χρησιμοποίηση των πόρων που κατανεμήθηκαν στην Ιταλία στο πλαίσιο του εν λόγω ΠΚΠ, η Επιτροπή συνεχίζει να παρακολουθεί με προσοχή την εφαρμογή του προγράμματος και θα προτείνει, αν καταστεί αναγκαίο, σε συνεννόηση με τις σχετικές διοικήσεις, την εφαρμογή του συστήματος επαναπρογραμματισμού των πόρων μεταξύ υποπρογραμμάτων, που προβλέπεται στον εσωτερικό κανονισμό της επιτροπής παρακολούθησης.

(1) ΕΕ C 82 της 17.3.1998, σελ. 46.
ΓΡΑΠΤΗ ΕΡΩΤΗΣΗ αρ θ. 3420/98 του Amedeo AMADEO Ιπτάμενο προσωπικό πολιτικής αεροπορίας



Επίσημη Εφημερίδα αριθ. C 341 της 29/11/1999 σ. 0005



ΓΡΑΠΤΗ ΕΡΩΤΗΣΗ E-3420/98 υποβολή: Amedeo Amadeo (NI) προς την Επιτροπή (24 Νοεμβρίου 1998) Θέμα: Ιπτάμενο προσωπικό πολιτικής αεροπορίας Όσον αφορά την πρόταση οδηγίας του Συμβουλίου για τις απαιτήσεις ασφαλείας και την πιστοποίηση της επαγγελματικής επάρκειας του ιπταμένου προσωπικού στον τομέα της πολιτικής αεροπορίας (έγγρ. COM(97)382 τελ. - 97/0212 SYN)(1), ζητείται από την Επιτροπή να παράσχει έναν ακριβέστερο ορισμό της έννοιας "ιπτάμενο προσωπικό" (άρθρο 1 παρ. 1). Κατά τη γνώμη μας το ιπτάμενο προσωπικό αποτελείται από όλα τα άτομα που παρέχουν υπηρεσίες στο εσωτερικό ενός αεροσκάφους. Η υπό εξέταση οδηγία πρέπει ως εκ τούτου να εφαρμόζεται χωρίς εξαιρέσεις, στο σύνολο των μελών του προσωπικού εντός του αεροσκάφους. (1) ΕΕ C 263 της 29.8.1997, σελ. 5.
ΓΡΑΠΤΗ ΕΡΩΤΗΣΗ E-3411/98

υποβολή: Roberta Angelilli (NI) προς την Επιτροπή

(17 Νοεμβρίου 1998)

Θέμα: Αστική ρύπανση που προκαλείται από τις μοτοσυκλέτες

Αναφορικά με την οδηγία 97/24/ΕΚ(1), η Ιταλική Κυβέρνηση εξέδωσε διάταγμα (το λεγόμενο διάταγμα "Ronchi") στο οποίο ορίζεται ότι "... ο Δήμαρχος μπορεί να επιτρέψει την κυκλοφορία των οχημάτων με κινητήρα, εάν αυτά εκπέμπουν χαμηλές τιμές καυσαερίων βενζίνης συγκριτικά με τις μέσες ετήσιες τιμές."

Στην περίπτωση των μοτοσυκλετών, μολονότι αληθεύει ότι εκπέμπουν βλαβερά καυσαέρια, πρέπει να ληφθεί υπόψη ότι αυτό οφείλεται στο ότι αναπτύσσουν μεγαλύτερη ταχύτητα, τουλάχιστον διπλάσια των άλλων μέσων μεταφοράς. Επομένως, τελικά εκπέμπουν σαφώς λιγότερα επιβλαβή καυσαέρια.

Βάσει των ανωτέρω, θα μπορούσε να αναφέρει η Επιτροπή:

1. εάν υπάρχουν μελέτες ή έγραφα της Επιτροπής που να αναλύουν σε βάθος τη σχέση μεταξύ μοτοσυκλετών και αστικής ρύπανσης λαμβανομένων υπόψη και των προαναφερθέντων στοιχείων;

2. εάν υπάρχουν μεταγενέστερες ευρωπαϊκές οδηγίες για το θέμα αυτό;

Απάντηση της κας Bjerregaard εξ ονόματος της Επιτροπής

(10 Φεβρουαρίου 1999)

Εάν ένα δίκυκλο ή τρίκυκλο μηχανοκίνητο όχημα διαθέτει έγκριση τύπου σύμφωνα με την οδηγία 92/61/ΕΟΚ(2) και την οδηγία 97/24/ΕΚ η καταχώριση των οχημάτων αυτών εκ μέρους των κρατών μελών είναι υποχρεωτική. Η διαδικασία αυτή περιλαμβάνει και τη συμμόρφωση προς τις εναρμονισμένες ευρωπαϊκές απαιτήσεις σχετικά με τις εκπομπές.

Ωστόσο, σε έκτακτες περιπτώσεις για το περιβάλλον, οι τοπικές αρχές ενδέχεται να περιορίσουν την κυκλοφορία των μηχανοκινήτων οχημάτων σε ορισμένες περιοχές. Το βενζόλιο είναι επικίνδυνος ρύπος ο οποίος θα αντιμετωπιστεί από μελλοντικές νομοθετικές πράξεις σχετικά με την ποιότητα του αέρα στην Ευρώπη. Οι εκπομπές βενζολίου δεν ελέγχονται κατά τη διαδικασία έγκρισης τύπου των μηχανοκίνητων οχημάτων παρά μόνο έμμεσα κατά τον έλεγχο της συνολικής ποσότητας εκπεμπόμενων υδρογονανθράκων που καλύπτουν επίσης και τις ενώσεις του βενζολίου. Πέραν αυτού, ένα είδος ελέγχου περιεκτικότητας σε βενζόλιο επιτυγχάνεται χάρις σε μια απαίτηση για τα καύσιμα του κινητήρος.

Επιπλέον, η Επιτροπή έχει την υποχρέωση σύμφωνα με το άρθρο 5 της οδηγίας 97/24/ΕΚ και ιδίως το κεφάλαιο 5 αυτής σχετικά με τις ρυπογόνες εκπομπές από δίκυκλα ή τρίκυκλα οχήματα να μελετά τα πλεονεκτήματα και τα οφέλη από κάθε νέα μείωση των οριακών τιμών εκπομπής των δίκυκλων ή τρίκυκλων οχημάτων. Προς τούτο έχει προχωρήσει στη συλλογή δεδομένων σχετικά με τη συμβολή των μοτοσικλετών στην αστική ρύπανση και έχει συμβάλει στην εκτέλεση μελετών που αποσκοπούν, σε συνεργασία με τους οικονονικούς εταίρους, στην κατά το δυνατόν συνολική αξιολόγηση της συμβολής των ως άνω οχημάτων στην γενική ρύπανση. Στο μέτρο του δυνατού, θα ληφθούν ύπόψιν τα πιθανά πλεονεκτήματα από τα οχήματα αυτά σε ότι αφορά την κινητικότητα. Στόχος της Επιτροπής είναι να ολοκληρωθούν οι προπαρασκευαστικές εργασίες κατά την άνοιξη του 1999 ώστε να διατυπωθεί πρόταση για την τροποποίηση της οδηγίας 97/24/ΕΚ στα μέσα του έτους αυτού.

(1) ΕΕ L 226 της 18.8.1997, σελ. 1.

(2) ΕΕ L 225 της 10.8.1992.
ΓΡΑΠΤΗ ΕΡΩΤΗΣΗ E-2852/98

υποβολή: Umberto Bossi (TDI) προς την Επιτροπή

(28 Σεπτεμβρίου 1998)

Θέμα: Προστασία των φυσικών βιοτόπων

Οι δημοτικές και επαρχιακές αρχές της Ραβένας και της περιφέρειας Emilia Romagna έχουν προσυπογράψει προγραμματική συμφωνία για την πραγματοποίηση ενός ειδικού προγράμματος "χώρος λιμένος Ραβένας" που αφορά την κατασκευή ναυτιλιακού σταθμού επιβατών με τις σχετικές οδούς πρόσβασης σ' αυτόν.

Οι οδοί πρόσβασης, με βάση το προκαταρκτικό σχέδιο, θα έπρεπε να κατασκευασθούν στο εσωτερικό δημόσιων δασικών εκτάσεων, των πευκώνων Pialassa Baiona και του San Vitale, κατά παράβαση πολυάριθμων νομικών ρυθμίσεων προστασίας αυτών των τελευταίων άθικτων περιοχών της Αδριατικής ακτής.

- Εχοντας υπόψη ότι το Συνταγματικό Δικαστήριο έχει κατ' επανάληψη θέσει εν αναγλύφω την προτεραιότητα των αξιών περιβάλλοντος - τοπίου και του σχετικού ειδικού αντικειμένου προστασίας,

- έχοντας υπόψη ότι οι επεμβάσεις που προβλέπεται να γίνουν στην Pialassa Baiona (που είναι περιοχή που προστατεύεται από την Σύμβαση του RAMSAR και δικαιούται κοινοτικής χρηματοδότησης στα πλαίσια του προγράμματος LIFE) θα επιφέρουν σημαντική υπερύψωση του επιπέδου της οδού και εγκατάσταση συστήματος φωτισμού,

- δεδομένου ότι η σχεδιαζόμενη επέμβαση θα παραβίαζε ειδικούς κανόνες προστασίας των πευκώνων που έχουν αναδειχθεί σε φυσικούς δρυμούς (πευκώνας ASFD, τμήμα Staggioni, πευκώνας του San Vitale),

- έχοντας υπόψη ότι μεταξύ των εν λόγω περιοχών μερικές θεωρούνται ως Ζώνες Ειδικής Προστασίας ενώ άλλες έχουν χαρακτηρισθεί από τις Αρχές της Περιφέρειας ως ζώνες "S.I.C.",

- δεδομένου ότι το αναφερόμενο σχέδιο δεν μπορεί να θεωρηθεί ως σχέδιο συνθέτων μεταφορών που προωθεί εκ των πραγμάτων τις οδικές μεταφορές;

- έχοντας υπόψη ότι οι Αρχές που προαναφέρονται, κατόπιν επανειλημμένων διαμαρτυριών εκ μέρους των πολιτών, έχουν εκπονήσει δεύτερη προγραμματική συμφωνία η οποία ωστόσο δεν αντικαθιστά την προηγούμενη,

δύναται η Επιτροπή να αναφέρει εάν η πραγματοποίηση του σχεδίου συνθέτων μεταφορών που αναφέρεται ανωτέρω παραβιάζει την οδηγία 92/43(1) ή άλλη οδηγία;

Απάντηση της κας Bjerregaard εξ ονόματος της Επιτροπής

(27 Οκτωβρίου 1998)

Προσφάτως, έχει υποβληθεί καταγγελία σχετικά με το έργο στο οποίο αναφέρεται το Αξιότιμο Μέλος του Κοινοβουλίου. Το ζήτημα εξετάζεται από την Επιτροπή.

Έχει αποσταλεί στις ιταλικές αρχές αίτημα ενημέρωσης προκειμένου να συγκεντρωθούν λεπτομερέστερα στοιχεία για την συγκεκριμένη περίπτωση.

Η Επιτροπή θα λάβει τα κατάλληλα μέτρα προκειμένου να εξασφαλιστεί η τήρηση της κοινοτικής νομοθεσίας.

(1) ΕΕ L 206 της 22.7.1992, σελ. 7.
ΓΡΑΠΤΗ ΕΡΩΤΗΣΗ E-3652/98

υποβολή: Cristiana Muscardini (NI) προς την Επιτροπή

(3 Δεκεμβρίου 1998)

Θέμα: Ατζέντα 2000 και ελαιούχοι σπόροι

Όσον αφορά τις προτάσεις για τους ελαιούχους σπόρους που περιέχονται στην Ατζέντα 2000, ερωτάται η Επιτροπή:

1. Συμφωνεί ότι οι σημερινές συνθήκες της διεθνούς αγοράς δεν δικαιολογούν πλέον τα προτεινόμενα μέτρα;

2. Δεν θεωρεί ότι οι Ηνωμένες Πιολιτείες έχουν ήδη παραβιάσει μονομερώς τη συμφωνία αρνούμενες να καταργήσουν τις επιδοτήσεις για τους ελαιούχους σπόρους στο πλαίσιο της νέας γεωργικής πολιτικής της αποκαλούμενης "Fair Act";

3. Μετά την μη τήρηση των συμφωνηθέντων εκ μέρους της αμερικανικής πλευράς, δεν θα ήταν σκόπιμη η επαναδιαπραγμάτευση των συμφωνιών του Blair House;

4. Δεν συμφωνεί ότι αποτελεί νόμιμη απαίτηση του κοινοτικού γεωργικού τομέα να αναπτύξει τις εναλλακτικές προς τα δημητριακά καλλιέργειες, ούτως ώστε να μπορέσει να επωφεληθεί από την άνοδο της αγοράς φυτικών ελαίων και πρωτεϊνών, τόσο εντός της ΕΕ όσο και στις αγορές τρίτων χωρών;

Απάντηση του κ. Fischler εξ ονόματος της Επιτροπής

(12 Ιανουαρίου 1999)

Λαμβάνοντας υπόψη τις προτάσεις του Προγράμματος Δράσης 2000 σχετικά με τους ελαιούχους σπόρους, η Επιτροπή δεν είναι της γνώμης ότι οι όροι της αγοράς έχουν τροποποιηθεί κατά τρόπο που να επιβάλλεται τροποποίηση της πρότασής της. Πράγματι, οι τιμές της αγοράς για τους ελαιούχους σπόρους παραμένουν σαφώς πάνω από την τιμή αναγωγής των 196,8 ευρώ/τόνο.

Η αμερικανική γεωργική πολιτική έχει τροποποιηθεί με το νόμο για το υγιές εμπόριο "Fair Trade Act". Η εξέταση της συμφωνίας της εν λόγω πολιτικής με τις διατάξεις του Γύρου της Ουρουγουάης, υπάγεται στην αρμοδιότητα του ΠΟΕ (Παγκόσμιος Οργανισμός Εμπορίου).

Όσον αφορά το στόχο να επιτραπεί στους ευρωπαίους παραγωγούς να συμμετάσχουν στην αναμενόμένη εξάπλωση των αγορών, η Επιτροπή συμφωνεί με το Αξιότιμο Μέλος του Κοινοβουλίου. Ο στόχος αυτός εκφράζεται στο Πρόγραμμα Δράσης 2000 με τη χορήγηση ενιαίας ενίσχυσης για τα ελαιούχα προϊόντα και άλλες αροτραίες καλλιέργειες, όπως τα σιτηρά, καθώς και για την παύση της καλλιέργειας γαιών με σκοπό την κατάργηση του ειδικού χαρακτήρα της υφιστάμενης ενίσχυσης για τις καλλιέργειες ελαιούχων προϊόντων. Ως εκ τούτου, οι διατάξεις που είχαν θεσπισθεί στο πλαίσιο του καθεστώτος των αροτραίων καλλιεργειών, σύμφωνα με το Μνημόνιο του "Blair House" δεν εφαρμόζονται πλέον και κατά τον τρόπο αυτό θα αρθούν τα εμπόδια που είχαν επιβληθεί στους παραγωγούς. Κατά τον τρόπο αυτό, η ευρωπαϊκή γεωργία θα μπορέσει να συμμετάσχει πλήρως στην ανάπτυξη της αγοράς των ελαιούχων προϊόντων και των φυτικών ελαίων.